Újdonság várható az AMD háza-tájáról.

Az AMD alaposan odapirított az utóbbi időben az Intelnek, akik még csak mostanában kezdenek magukhoz térni a Ryzen felemelkedése óta. A legutóbbi cikkünk után viszont sokan felháborodtak, hogy az Intel került ki győztesként az alsókategóriás processzorok harcában. Nos, a tények azok tények, ezzel nem tudunk mit kezdeni, viszont úgy tűnik, hogy nem sokáig marad ez így, ugyanis a legújabb jelentések szerint az AMD 3. generációs alsó szegmensébe pozíciónál processzorok már a spájzban vannak.

3100 : 4C/8T 3.9GHz 18MB 65W

3300X : 4C/8T 4.3GHz 18MB 65W

🤔 — 188号 (@momomo_us) April 16, 2020

A hírt ezúttal is az igencsak jól informált momomo hozta, aki korábban több alkalommal bizonyította már, hogy nem csak vaktában dobálózik a szavakkal. Ennek alapján úgy tűnik, hogy az AMD nem aprózza el ezúttal a belépőkategóriát sem, tekintve hogy alaposan megnőttek az órajelek, továbbá a 4 mag mellé 4 szál is társult, szóval egy kellemes árazás mellett a siker gyakorlatilag garantált.

A Ryzen 3 3100 (4/8) a pletykák szerint 4 magot és további plusz 4 szálat kap, mindemellett 3,9 GHz-es órajelen fog pörögni. A Ryzen 3 3300X-t viszont már 4,3 GHz-es órajellel látták el, minden másban egyezik a Ryzen 3 3100-zal. Továbbá közös a két processzor TDP-je, ami mindössze 65 watt, illetve 18 MB-nyi L3 cache lapul mindkét típusban.

Az ára egyelőre még nagy kérdőjel, de remélhetőleg a 20-30 ezer forint közötti ársávba fog megérkezni. A rossz hír viszont, hogy a koronavírus-járványnak köszönhetően a B550-es alaplapok úgy fest csúsznak, ezzel együtt pedig az új olcsóbb Ryzenek startja is a levegőben függ. Az adoredtv információi szerint a gyártási nehézségeknek köszönhetően június közepéig várni kell az új lapok megjelenésére, az viszont kérdéses, hogy az AMD megvárja-e ezt a csúszást vagy közben kiadják az új processzoraikat, amivel végre komoly konkurenciát tudnak állítani az Intel olcsóbb, alsókategóriás modelljeivel szemben.